***Baby Driver*** er en amerikansk-britisk actionfilm fra 2017, skrevet og regissert av Edgar Wright. Ansel Elgort, Kevin Spacey, Lily James, Eiza González, Jon Hamm, Jamie Foxx og Jon Bernthal spiller hovedrollene. Filmen handler om Baby, en musikkentusiast som blir tvunget til å jobbe som sjåfør for en kriminell skikkelse. *Baby Driver* er særegen for sin koreografi, hvor skuespillernes bevegelser er synkronisert med lydsporet.

Wright fikk inspirasjon til filmen etter at han hørte låten «Bellbottoms» av Jon Spencer Blues Explosion, som endte med å bli brukt i anslaget. Filmen var et samarbeidsprosjekt mellom filmselskapene Working Title Films, Big Talk Productions og Media Rights Capital. Den ble distribuert internasjonalt av Sony Pictures og i USA av TriStar Pictures. Filmen hadde premiere på South by Southwest 11. mars 2017 og kinopremiere i Norge 4. august 2017.

Handling
--------

Den unge sjåføren Baby (Ansel Elgort) kjører fluktbilene for byens mest hardkokte forbryterliga. Han er et naturtalent bak rattet og har et eget favorittsoundtrack på øret til enhver tid. Dette skyldes delvis en hørselskade han ble påført som liten. Han forelsker seg etter hvert i servitrisen Debora (Lily James), og han ønsker å bli ferdig med jobben sin for godt. Problemet er han at sitter i dyp gjeld til gjengens overhode, Doc (Kevin Spacey), som nekter å løsne på jerngrepet. Baby bestemmer seg til slutt for å være med på et siste kupp før han rømmer med Debora. Kuppet slår imidlertid feil, og han får både politimenn og sine forbryterkolleger etter seg.

Mottakelse
----------

*Baby Driver* fikk god kritikk, blant annet for manus, regi, skuespill og lydspor. May Synnøve Rogne fra *Aftenposten* skrev: «Låtene blir en viktig del av historien og filmopplevelsen. Melodiene akkompagnerer skuddscenene som en pulserende mitraljøse som suggererende drar deg inn i det brutale gangsteruniverset. Resultatet er kult, nonchalant og stilig. [...] *Baby Driver* er en frisk og fartsfylt actionfilm. Filmen er humoristisk, fornøyelig og med ekstremt godt filmede bilscener i lange og elegante tagninger. Det er så smidig og stilfullt at det bare er å lene seg tilbake og bli med på turen.»

National Board of Review kåret den til en av årets beste filmer. Filmen ble også en kinosuksess med en totalomsetning på 226 millioner dollar på verdensbasis i billettinntekter. Den ble nominert til tre Oscar-priser under den 90. Oscar-utdelingen (for beste lydklipp, beste lydmiks og beste klipping). Filmen vant én Critics' Choice Movie Award og én BAFTA-pris. Elgort ble i tillegg nominert til en Golden Globe for sin rolleskildring.

Medvirkende
-----------

* Ansel Elgort som Baby / Miles
	+ Hudson Meek som Miles som ung
* Kevin Spacey som Doc
* Lily James som Debora
* Jamie Foxx som Bats / Leon Jefferson III
* Jon Hamm som Buddy / Jason Van Horn
* Eiza González som Darling / Monica Castello
* Jon Bernthal som Griff
* Michael Balzary som Eddie «No-Nose»
* Lanny Joon som JD
* CJ Jones som Joseph
* Sky Ferreira som Babys mor
* Lance Palmer som Babys far
* Big Boi som Restaurant Patron #1
* Killer Mike som Restaurant Patron #2
* Paul Williams som «The Butcher»
* Jon Spencer som fengselsvakt
* Micah Howard som «Barista»
* Morgan Brown som gateprest
* Sidney og Thurman Sewell som Hellcat Thug #1 og #2

Referanser
----------

1. ↑  «‘Despicable Me 3’ To Own Crowded Independence Day Weekend Stretch – Box Office Preview». Deadline.com. 27. juni 2017. Arkivert fra originalen 29. juni 2017.
2. 1 2  «Baby Driver (2017)». *Box Office Mojo*. Besøkt 23. februar 2018.
3. ↑  Rogne, May Synnøve (2. august 2018). ««Baby driver» er sommerens kuleste bilfilm». *Aftenposten*. Besøkt 23. februar 2018.
4. ↑  «National Board Of Review Winners: ‘The Post’ Comes Up Strong With Best Pic, Best Actress Meryl Streep, Best Actor Tom Hanks». *Deadline.com*. 28. november 2017. Besøkt 23. februar 2018.
5. ↑  «Oscar Nominations: Complete List». Variety. 23. januar 2018. Besøkt 23. februar 2018.
6. ↑  «The full list of nominations for the Golden Globes 2018». *The Guardian*. 11. desember 2017. Besøkt 23. februar 2018.

Eksterne lenker
---------------

* (en) *Baby Driver* på Internet Movie Database Rediger på Wikidata

* (no) *Baby Driver* hos Filmfront Rediger på Wikidata

* (da) *Baby Driver* i Danmark Nationale Filminstitut Rediger på Wikidata

* (en) *Baby Driver* på AllMovie Rediger på Wikidata

* (fr) *Baby Driver* på Allociné Rediger på Wikidata

* (nl) *Baby Driver* på MovieMeter Rediger på Wikidata

* (en) *Baby Driver* på Rotten Tomatoes Rediger på Wikidata

* (en) *Baby Driver* på Metacritic Rediger på Wikidata

* (en) *Baby Driver* på Box Office Mojo Rediger på Wikidata